U-I-97/23
Natisni
Opravilna št.:
U-I-97/23
Datum odločitve:
21. 6. 2023
ECLI:
ECLI:SI:USRS:2023:U.I.97.23
Akt:
Zakon o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20 in 92/21) (ZUstS), 1. st. 2. odst. 41. čl.
Izrek:
Pobuda za začetek postopka za oceno ustavnosti prvega stavka drugega odstavka 41. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20 in 92/21)
se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zoran Milanovič, Dob
Datum vloge:
7. 6. 2023
Vrsta odločitve:
sklep
Vrsta rešitve:
zavrženje
Dokument:
US33594
Dokument v PDF obliki:
U-I-97-23.pdf
143 KB
Prenesite datoteko
U-I-97/23-5
21. 6. 2023
SKLEP
Ustavno sodišče je v postopku za preizkus pobude Zorana Milanoviča, Dob, na seji 21. junija 2023
sklenilo:
Pobuda za začetek postopka za oceno ustavnosti prvega stavka drugega odstavka 41. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20 in 92/21)
se zavrže.
OBRAZLOŽITEV
1. Pobudnik izpodbija v izreku navedeno določbo Zakona o Ustavnem sodišču (v nadaljevanju ZUstS), v skladu s katero se za odločanje Ustavnega sodišča o glavni stvari zahteva večina glasov vseh ustavnih sodnikov, če ni z ZUstS določeno drugače. Zatrjuje neskladje z 2. in 22. členom Ustave. Navaja, da je na Ustavno sodišče že vložil dve pobudi in da ga skrbi, da Ustavno sodišče ne bi moglo odločiti v razumnem roku, če za posamezno odločitev ne bi glasovala vsaj večina vseh ustavnih sodnikov. Zaradi izpodbijane določbe naj bi se lahko celo zgodilo, da Ustavno sodišče sploh nikoli ne bi sprejelo vsebinske odločitve. Pravni interes za vložitev pobude za ustavno presojo izpodbijane določbe naj bi izkazoval vsak, ki se zanaša na pravno varstvo pred sodišči oziroma pred Ustavnim sodiščem. V dopolnitvi pobude pobudnik vztraja pri svojih stališčih. Ustavnemu sodišču predlaga, naj zadevo obravnava absolutno prednostno, zadrži izvrševanje izpodbijane določbe do končne odločitve, oceni ustavnost izpodbijane določbe in določi ustrezen način izvršitve svoje odločbe.
2. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena ZUstS). Po drugem odstavku 24. člena ZUstS je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja.
3. Pobudnik zatrjuje hipotetične možnosti, da bi izpodbijana določba po njegovih navedbah lahko vplivala na njegov pravni položaj oziroma da bi morebitna ugoditev njegovi pobudi lahko pomenila izboljšanje njegovega pravnega položaja. Navedbe o tem, da Ustavno sodišče v zadevah pobudnika ne bi moglo odločiti (v razumnem roku), so posplošene in temeljijo na pobudnikovih predvidevanjih. Splošno sklicevanje na možne posledice izpodbijane določbe še ne more utemeljevati obstoja pravnega interesa v konkretnem primeru. Ker pobudnik ob vložitvi pobude torej ni izkazal obstoja pravnega interesa, je Ustavno sodišče pobudo zavrglo.
4. Ker je Ustavno sodišče pobudo zavrglo, o predlaganem začasnem zadržanju ni odločalo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik dr. Matej Accetto ter sodnice in sodniki dr. Rok Čeferin, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, Marko Šorli in dr. Katja Šugman Stubbs. Sklep je sprejelo soglasno.
dr. Matej Accetto
Predsednik